CELEX: 52011PC0619
Language: hu
Date: 2011-10-05
Title: Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Írország „EGF/2010/021 IE/Construction 71” referenciaszámú kérelme)

|
			
		
		
		52011PC0619
		
			Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Írország „EGF/2010/021 IE/Construction 71” referenciaszámú kérelme) /* COM/2011/0619 végleges */
			
				
		
		
			
			   	INDOKOLÁS
A költségvetési fegyelemről és a
pénzgazdálkodás hatékonyságáról és eredményességéről szóló, az Európai
Parlament, a Tanács és a Bizottság között létrejött, 2006. május 17-i
intézményközi megállapodás[1] 28. pontja a pénzügyi keret vonatkozó fejezeteinek felső
korlátain felül, egy rugalmassági mechanizmus révén, legfeljebb évi
500 millió EUR erejéig lehetővé teszi az Európai Globalizációs
Alkalmazkodási Alap (a továbbiakban: EGAA) igénybevételét.
Az Alapból való hozzájárulásokra vonatkozó
szabályokat az Európai Globalizációs Alkalmazkodási Alap létrehozásáról szóló,
2006. december 20-i 1927/2006/EK európai parlamenti és tanácsi rendelet[2] tartalmazza.
2010. június 9-én Írország a Border, Midland
and Western (IE01) és a Southern and Eastern (IE02) NUTS II. szintű
régióban a NACE Rev. 2. rendszer szerinti 71. ágazatban (Építészmérnöki
tevékenység; műszaki vizsgálat, elemzés)[3]
működő 230 vállalatnál történt elbocsátásokat követően
„EGF/2010/021 IE/Construction 71” referenciaszámmal kérelmet nyújtott be az
EGAA-ból igénybe vehető pénzügyi hozzájárulás iránt. E két egymással
határos régió teszi ki Írország teljes területét.
Ez a kérelem egy három részből álló
sorozat része, melyek mindegyike az írországi építőipari ágazatot érinti.
A két másik kérelem a NACE Rev. 2. rendszer szerinti 43. ágazatban (Speciális
szaképítés) és 41. ágazatban (Épületek építése) elbocsátott munkavállalók
támogatására irányul.
A kérelem alapos vizsgálata után a Bizottság
az 1927/2006/EK rendelet 10. cikke alapján megállapította, hogy a
pénzügyi hozzájárulásnak a rendeletben megállapított feltételei teljesülnek.
A KÉRELEM ÖSSZEFOGLALÁSA ÉS ELEMZÉS
 Főbb adatok: ||   
 EGAA-referenciaszám || EGF/2010/021 
 Tagállam || Írország 
 2. cikk || b) 
 Érintett vállalatok || 230 
 NUTS II. régiók || Border, Midland and Western (IE01) Southern and Eastern (IE02) 
 NACE Rev. 2. ágazat || 71 (Építészmérnöki tevékenység; műszaki vizsgálat, elemzés) 
 Referencia-időszak || 2009.7.1. – 2010.3.31. 
 A személyre szabott szolgáltatások kezdetének időpontja || 2009.7.1. 
 A kérelem benyújtásának időpontja || 2010.6.9. 
 A referencia-időszakban történt elbocsátások száma || 842 
 A támogatandó elbocsátott munkavállalók száma || 554 
 A személyre szabott szolgáltatásokhoz kapcsolódó kiadások (EUR) || 1 995 427,57 
 Az EGAA végrehajtásához kapcsolódó kiadások[4] (EUR) || 139 679,75 
 Az EGAA végrehajtásához kapcsolódó kiadások (%) || 6,5 
 Teljes költségvetés (EUR) || 2 135 107,32 
 EGAA-hozzájárulás EUR-ban (65 %) || 1 387 819 
1.                      
A kérelmet 2010. június 9-én nyújtották
be a Bizottságnak, és 2011. június 17-ig további információkkal
egészítették ki.
2.                      
A kérelem az 1927/2006/EK rendelet 2. cikkének
b) pontja szerint eleget tesz az EGAA igénybevételéhez szükséges
feltételeknek, és benyújtása a rendelet 5. cikkében említett 10 hetes
határidőn belül megtörtént.
Az elbocsátások és a
világkereskedelemben a globalizáció hatására bekövetkezett fő strukturális
változások, illetve a globális pénzügyi és gazdasági válság közötti kapcsolat
3.                      
Az elbocsátások és a pénzügyi és gazdasági
világválság közötti kapcsolat bizonyítása érdekében Írország azzal érvel, hogy
a pénzügyi és gazdasági világválság a másodrendű jelzálogpiaci válsággal
kezdődött az Egyesült Államokban 2007 közepén, majd a válság gyorsan
átterjedt a pénzügyi piacokra. Exportorientált kis ország lévén, Írország
megszenvedte, hogy fő kereskedelmi partnerei hitelszűkébe kerültek,
amikor a világgazdaság a háború utáni legsúlyosabb recessziót élte át. A hitelszűke
súlyosan érintette az írországi bankokat, és az országban további hatásai
voltak a jelzáloghitelezésre és az építőiparra.
4.                      
A korábban gyorsan növekedő építőipari
ágazatban meredeken zuhant a foglalkoztatás. Írországban építőipari
fellendülés volt; 2006-ban a lakáscélú beruházásoknak a GDP-hez viszonyított
aránya elérte a 11 %-os csúcsot, míg az EU-ban ugyanez az arány hosszú
távon átlagosan 6 % körül mozog. A válság következtében az
építőiparban foglalkoztatottak aránya Írországban a 2007 negyedik negyedévében
tapasztalt 12,25 %-ról 2009 első negyedévében 9,2 %-ra, 2010
harmadik negyedévére pedig 6,25 %-ra esett vissza. Az ágazatot érintő
elbocsátások közül soknak az volt az oka, hogy a foglalkoztató vállalkozás
felszámolás, csődgondnokság alá vétel, bezárás, fizetésképtelenség,
szerződés megszűnése vagy csőd miatt megszűnt.
5.                      
Az egy évtizednyi alacsony munkanélküliséget
(4–6 %) követően 2007 második negyedéve és 2009 második negyedéve
között az építőiparban a munkanélküliségi ráta több mint a hatszorosára
növekedett. 2009 közepén minden harmadik építőipari munkavállaló
munkanélküli volt. Ez összevethető az akkori 12,4 %-os országos
munkanélküliségi szinttel. Az építőipari alágazatokat illetően 2009
negyedik negyedévében a legmagasabb abszolút munkanélküliségi szint az épületek
építése (NACE Rev. 2. szerinti 41. ágazat) és a speciális szaképítés (NACE Rev.
2. szerinti 43. ágazat) alágazatokban volt tapasztalható. 2009 második
negyedévében ezekben az alágazatokban a munkanélküliségi ráta csaknem 40 %-os
volt. A NACE Rev. 2. szerinti 71. ágazatban mért munkanélküliségi
ráta a 2009 első negyedév végi kb. 3 500-ról gyors
ütemű emelkedéssel 2009 harmadik negyedévének végére 5 600-ra
nőtt, és 2010 harmadik negyedévének végén még mindig magasan,
4 900-on állt.
Az elbocsátások számának igazolása és a
2. cikk b) pontjában foglalt kritériumok teljesítése
6.                      
Írország e kérelmet az 1927/2006/EK rendelet 2.
cikkének b) pontjában említett beavatkozási kritérium alapján nyújtotta be,
amely szerint akkor kell az EGAA-ból hozzájárulást nyújtani, ha egy kilenc
hónapos időszak alatt egy tagállam egyetlen vagy két egymással határos
NUTS II. szintű régiójában ugyanabban a NACE Rev. 2. rendszer szerinti
ágazatban működő vállalatoktól legalább 500 munkavállalót elbocsátanak.
7.                      
A kérelem arra hivatkozik, hogy a
2009. július 1-től 2010. március 31-ig terjedő
kilenc hónapos referencia-időszakban 842 személyt bocsátottak el 230,
a NACE Rev. 2. rendszer szerint a 71. ágazatba (Építészmérnöki
tevékenység; műszaki vizsgálat, elemzés)[5]
sorolt vállalattól a NUTS II. szintű Border, Midland and Western (IE01) és
Southern and Eastern (IE02) régióban. Valamennyi elbocsátást az
1927/2006/EK rendelet 2. cikke második bekezdésének első francia
bekezdése alapján vették számításba. 
Az elbocsátások előre nem látható
jellegének bizonyítása
8.                      
Az ír hatóságok érvelése szerint a pénzügyi és
gazdasági világválságot sem a kormányok, sem pedig a pénzügyi intézmények és a
szakértők nem látták előre világszerte, és az írországi
építőipari ágazatban működő sok kis- és középvállalkozás (kkv)
sem láthatta előre, milyen mértékben fogja a válság a saját
vállalkozásukat érinteni.
Az elbocsátó vállalatok és a támogatásra
jogosult munkavállalók meghatározása
9.                      
A kérelem a két szomszédos, együttesen Írország
egész területét kitevő régióban működő 230 vállaltnál történt 842
elbocsátásra terjed ki. A vállalatok csaknem 80 %-a a Southern and Eastern
régióban (IE02) található, a fennmaradó rész pedig a Border, Midland and
Western régióban (IE01). Az elbocsátott 842 munkavállalóból 554 jogosult az
alább ismertetett intézkedésekre.
 Régió || Vállalkozások száma || Elbocsátások száma 
 Border, Midland and Western (IE01) || 42 || 85 
 Southern and Eastern (IE02) || 188 || 757 
 Összesen || 230 || 842 
Az „EGF/2010/021 IE/Construction 71”
referenciaszámú kérelemben említett ír vállalatok teljes felsorolását az e
javaslathoz csatolt bizottsági szolgálati munkadokumentum tartalmazza.
10.                  
A támogatásra jogosult munkavállalók megoszlása a
következő:
 Kategória || Szám || Százalék 
 Férfiak || 384 || 69,31 
 Nők || 170 || 30,69 
 EU-polgárok || 554 || 100,00 
 Nem EU-polgárok || 0 || 0,00 
 15 és 24 év közöttiek || 5 || 0,90 
 25 és 54 év közöttiek || 509 || 91,88 
 55 és 64 év közöttiek || 33 || 5,96 
 64 évesnél idősebbek || 7 || 1,26 
11.                  
A munkavállalók e csoportjában nincs olyan, aki
tartós egészségügyi problémával küzdene vagy fogyatékkal élne.
12.                  
A foglalkozási csoportok szerinti megoszlás a
következő:
 Kategória || Szám || Százalék 
 Törvényhozók, igazgatási vezetők és gazdasági vezetők || 53 || 9,57 
 Felsőfokú képzettséget igénylő foglalkozások || 318 || 57,40 
 Technikusok és hasonló végzettségű egyéb szakmunkaerő || 60 || 10,83 
 Adminisztratív munkaerő || 30 || 5,42 
 Szolgáltatási és értékesítési foglalkozások || 1 || 0,18 
 Szakképzett mezőgazdasági és halászati foglalkozások || 0 || 0,00 
 Szakképzettséget igénylő ipari foglalkozások || 37 || 6,68 
 Gépkezelők, összeszerelők és járművezetők || 5 || 0,90 
 Alacsonyabb szakképesítést igénylő foglalkozások || 20 || 3,61 
 N/A || 30 || 5,42 
13.                  
Az elbocsátottak összlétszámán belül a támogatásra
jogosult munkavállalók száma változhat az egyes elbocsátott munkavállalókkal
való kapcsolatfelvétel eredményétől függően.
14.                  
Az 1927/2006/EK rendelet 7. cikkének
megfelelően Írország megerősíti, hogy az EGAA végrehajtásának
különböző szakaszaiban és különösen az EGAA-hoz való hozzáférésben mind
jelenleg, mind a jövőben a nők és a férfiak egyenlőségét szem
előtt tartó és diszkriminációellenes politikát alkalmaz és fog is
alkalmazni.
Az érintett terület, valamint az ott
működő hatóságok és érdekelt felek bemutatása
15.                  
A kérelem lefedi Írország egész területét, amely
két szomszédos NUTS II. szintű régióra tagolódik. Az érintett népességhez
tartozó elbocsátott munkavállalók körülbelül 80 %-a a Southern and Eastern
régióhoz kötődik, amelyben a két legnagyobb város, Dublin és Cork található.
Bár ez azt sugallhatja, hogy a másik NUTS II. szintű régió (Border,
Midland and Western) kevésbé érintett, a rövid ingázási idők és
távolságok, a munkavállalók utazási hajlandósága és az építési projektek városi
központokban található túlsúlya azt valószínűsíti, hogy sok, a Border,
Midland and Western régióban lakó munkavállaló munkavállalás céljából a
Southern and Eastern régióban található munkáltatókhoz utazik vagy naponta
ingázik.
16.                  
Írországé volt egészen 2008-ig a világ egyik
legglobalizáltabb és legdinamikusabb gazdasága, kivételesen erős
külkereskedelmi és beruházási kapcsolatokkal. 2008 utolsó és 2009
első negyedévétől azonban a gazdasági növekedési ráta jelentősen
lelassult, és ez a folyamat még ma is tart. A 2008. évi 3 %-os
GDP-csökkenés mutatja, hogy Írországot súlyosan érintette a pénzügyi és
gazdasági világválság. A teljes ír munkaerő-kínálat jelentős
szerkezeti változáson megy keresztül, főként az építőipar és a
bankszektor összeomlása következtében. 
17.                  
Azonban 2009-ben nőtt a foglalkoztatás az
információs és kommunikációs technológiai ágazatban, és mérsékelt növekedés
volt tapasztalható a közlekedési, az élelmiszeripari és az egészségügyi
ágazatban is. Ezen túl, a deregulációnak és a megújulóenergia-ágazat
növekedésének köszönhetően az energiaágazatban (gáz és villamos energia)
is nőtt a foglalkoztatás. 
18.                  
Míg általában a munkaerő-kínálat meghaladja a
keresletet, bizonyos szakmák területén hiány áll fenn kevés számú álláshelyre,
de ezek általában speciális szakképzettséget igénylő munkakörök (pl. magasfeszültségű
hálózatok terén tapasztalattal rendelkező villamosmérnökök, vezető
beosztású munkavállalók, köztük ikt-projektmenedzserek), speciális
szakterületek (pl. távértékesítés folyékony külföldi nyelvtudással) és
speciális összetett képességek (pl. ikt-szakemberek vállalkozásfejlesztési
gyakorlattal).
19.                  
A nemzeti foglalkoztatási és képzési politika
kialakítása és a nemzeti finanszírozás az oktatásért és foglalkoztatásügyért
felelős szaktárca, a Department of Education and Skills feladata. Operatív
szinten a feladat a nemzeti képzési és foglalkoztatási hatóság, a Foras
Áiseanna Saothair (FÁS) hatáskörébe tartozik 66 irodából és 20 képzési
központból álló hálózatán keresztül a FÁS képzési és foglalkoztatási
programokat működtet, beleértve a szakmai képzést is, munkaközvetítői
szolgáltatásokat végez az álláskeresők és a munkáltatók részére, és
tanácsadást nyújt az ipar számára, valamint támogatja a közösségi alapú
vállalkozásokat.
Ezen túl, a Department of Education and Skills
felelős a szakpolitika kialakításáért, valamint az írországi állami
továbbképzési és felsőoktatási rendszer finanszírozásáért. A továbbképzés
operatív végrehajtása (az alacsonyabb képzési szinteken) a
felnőttképzésért felelős szakképzési oktatási bizottságok feladata.
Az államilag finanszírozott felsőoktatási rendszerbe 7 egyetem és 13
műszaki felsőoktatási intézet tartozik. A szaktárca irányítása alatt
álló felsőoktatási hatóság finanszírozza a fenti intézményeket. A
műszaki felsőoktatási intézetek és a FÁS szorosan együttműködnek
a szakmai képzés nyújtásában.
20.                  
A vállalkozási, kereskedelmi és innovációs
szaktárca (Department of Enterprise, Trade & Innovation) alá tartozó 35
városi és megyei vállalkozási tanács támogatja helyi szinten a legfeljebb 10
főt foglalkoztató mikrovállalkozásokat.
21.                  
A szociális védelemért felelős szaktárca
(Department of Social Protection) alakítja ki a megfelelő szociális
védelmi politikákat, valamint igazgatja és irányítja a jogszabályon és a nem
jogszabályon alapuló rendszerek és szolgáltatások nyújtását. Van továbbá
álláskeresési és foglalkoztatástámogatási feladata is, beleértve a
vállalkozások és a saját vállalkozás indításának támogatását is.
22.                  
Végül pedig számos magán felsőoktatási
szolgáltató is képzési lehetőséget kínál a korábban az építőiparban
foglalkoztatottak számára, amelyet a FÁS finanszírozhat a vonatkozó pályázati
rendszerek útján.
23.                  
A szakszervezetek, az ágazati szervezetek, a helyi
politikai képviselők, a helyi és regionális fejlesztési szervezetek, a
helyi területi partnerségek és a helyi vállalkozási tanácsok tartoznak a számos
érintett fél közé. 
Az elbocsátások várható hatása a helyi,
regionális vagy országos foglalkoztatásra
24.                  
Az építőipari tevékenységek terén 2008-ban
tapasztalt meredek zuhanás után Írországban 2009-ben és 2010-ben folytatódott az
építőipari ágazatban a foglalkoztatás visszaesése. Az OECD
munkaerő-statisztikája (MEI) szerint Írországban az építőipari
foglalkoztatás szintje 19 %-kal csökkent 2009 harmadik negyedéve és 2010
első negyedéve között, ami ebben az ágazatban a legnagyobb foglalkoztatáscsökkenés
az összes OECD-országot figyelembe véve[6].
25.                  
Az országos összfoglalkoztatást tekintve a teljes
építőipari foglalkoztatás (valamennyi NACE Rev. 2. szerinti ágazatban)
részaránya a 2007. második negyedévi 12,8 %-ról 6,9 %-ra csökkent 2010
első negyedéve végére. A NACE Rev. 2. szerinti 71. ágazatban
mért munkanélküliségi ráta a 2009 első negyedév végi
kb. 3 500-ról 2009 harmadik negyedévének végére 5 600-ra
emelkedett, és 2010 harmadik negyedévének végén még mindig magasan,
4 900-on állt.
26.                  
Az utóbbi években az építőipar termelte a GDP
több mint 8 %-át, ami jóval meghaladja az OECD-országok 4–6 %-os
átlagát. Az építőipari szolgáltatások iránti kereslet csökkenése és az
ezzel járó elbocsátások nyilvánvaló negatív hatásai közé tartozik a közvetlen
bérjövedelem-kiesés, a jövedelemadóból és a társasági adóból származó állami
bevételkiesés, az új munkanélküliekre fordított szociális jóléti kiadások
növekedése, az iparág szállítóinak – ideértve az önszerződők fontos
csoportját is – árui és szolgáltatásai iránti kereslet csökkenése, az új
gépekre és berendezésekre irányuló beruházásoknak, illetve ezek bérlésének
alacsonyabb szintje. Ezen túlmenően a korábbi építőipari
munkavállalók másodlagos fogyasztási kiadásainak csökkenése szélesebb körben
hatni fog a gazdaság valamennyi ágazatára.
A finanszírozásra javasolt, személyre
szabott szolgáltatások összehangolt csomagja és annak tételes bontásban
meghatározott, becsült költségei, valamint a strukturális alapok által
támogatott intézkedésekkel mutatott kiegészítő jelleg
27.                  
Írország olyan intézkedéscsomagot javasol az
elbocsátott munkavállalók támogatására, amely öt pillérre épül:
pályaorientációs tanácsadás, képzési programok és kapcsolódó képzési
juttatások, szakképzési / középszintű képzési és oktatási programok és
jövedelemtámogatás, vállalkozói / önfoglalkoztatói támogatások, valamint
felsőszintű oktatás és jövedelemtámogatások:
–     
Pályaorientációs tanácsadás: Ide tartozik a személyes pályaorientációs tanácsadás az elbocsátott
munkavállalók nagy része számára, melynek eredményeként megállapodás születik
arról, hogy milyen lépéseket kellene tenniük a foglalkoztatásba való
visszatérés érdekében. A lépések közé nemcsak képzések tartoznak, hanem
csoportos tanácsadás, munkahelykereső klubok és oktatási lehetőségek
is
–     
Képzési programok és kapcsolódó képzési
juttatások: a FÁS-képzések széles témaköröket ölelnek
fel, így energiatakarékosság, zöld és fenntartható energiatechnológiák és
-struktúrák, és környezetgazdálkodás. Arra irányuló stratégia kialakítása, hogy
a munkanélküli építőipari munkavállalók képességei és képesítései
javuljanak annak érdekében, hogy a munkavállalók képesek legyenek munkát
találni ezeken a bővülő területeken. A nappali képzésben történő
FÁS-kurzusokon részt vevő személyek képzési juttatásra jogosultak a
szociális jóléti kifizetés helyett. Adott esetben pályázati támogatás adható a
magánúton végzett, nem a nemzeti képzési ügynökség által szolgáltatott oktatási
vagy képzési tanfolyamokon való részvételhez is. A szükséges képzési
intervenció körébe tartozik az egyedi gyakornoki állás megtervezése, a
munkahelyen történő elhelyezés és a közösség-központú képzési programok
fejlesztése.
–     
Szakképzési / középszintű képzési és
oktatási programok és jövedelemtámogatás: egyre inkább
elismert az, hogy az elkövetkező években a magasabb szintű képzés
megszerzése lesz a kulcs a biztos foglalkoztatáshoz. Ebből
következően azok a munkanélküli építőipari munkavállalók, akik pár
éve még nem gondoltak arra, hogy ismét iskolapadba üljenek, egyre inkább
felismerik azt, hogy a foglalkoztatási esélyeik javulásához a továbbképzésen
keresztül vezet az út. Megállapítást nyert, hogy az elbocsátott építőipari
munkavállalók – akik közül sokan műszakilag magasan képzettek – reálisan
látják a saját helyzetüket, és készek arra, hogy az építőipari ágazaton
kívüli alternatív karrierlehetőségekben gondolkodjanak. Ennek során
tudatában vannak annak, hogy képzési és oktatási hiányosságaik vannak, és
örömmel fogadják az e hiányosságok kiküszöbölésének módjára vonatkozó útmutatást.
Ebben az összefüggésben számos javaslat született, bevonva a szakképzési
oktatási bizottságokat, az elbocsátás utáni okleveles tanfolyamokat, a
szakképzési lehetőség programokat, az alapfokú felnőttoktatási
intenzív képzést és a „vissza az oktatáshoz” kezdeményezést. E programok közül
soknak országosan vagy nemzetközileg elismert bizonyítvány nyújtása a célja.
–     
Vállalkozói / önfoglalkoztatói támogatások: az olyan vállalkozástámogatási szervezetek, mint a városi és megyei
vállalkozási tanácsok (CEB-ek) információs workshopok, vásárok és roadshow-k
rendezésével, valamint más promóciós tevékenységekkel népszerűsítik az
olyan elbocsátott munkavállalók számára rendelkezésre álló támogatásokat, akik
saját vállalkozás indítását tervezik. Pályázati támogatás nyújtható azokban az
esetekben, ha az üzleti ötlet megfelel az alkalmassági feltételeknek. A
támogatások közé tartoznak a CEB-ek által nyújtott indulási és foglalkoztatási
támogatások, amelyeknek az a célja, hogy az újonnan önfoglalkoztatóvá vált
személyek vagy kis induló vállalkozások segítséget kapjanak az indulási
költségeik fedezéséhez és az alkalmazottak felvételéhez. A kedvezményezettek
általában egyéni vállalkozók vagy mikrovállalkozások, különös tekintettel a
gyártásra és a nemzetközi kereskedelemre. A szociális védelemért felelős
szaktárca számos olyan programot működtet, amelyeknek a célja az, hogy
jövedelemtámogatást nyújtsanak azon szociális jóléti támogatásokban
részesülők számára, akik önfoglalkoztatóvá válnak. Ezek közé tartozik a
„vissza a munkába” vállalkozói juttatás és a rövid távú vállalkozói juttatás,
melyek keretében egy munkanélküli személy önfoglalkoztatóvá válhat egy olyan
vállalkozásban, amelyet a szaktárca munkaügyi tanácsadója vagy egy helyi
integrált fejlesztési társaság jóváhagy. Nincs korlátozás az önfoglalkoztató
vállalkozás jellege tekintetében, de fontos, hogy azt a munkaügyi tanácsadó
életképesnek és fenntarthatónak ítélje meg. 
–     
Felsőszintű oktatás és
jövedelemtámogatások: A felsőoktatási
ágazatban sok ezer olyan modul és program érhető el, amelyek az
elbocsátott építőipari munkavállalókat érinthetik, attól függően,
hogy milyen oktatási háttérrel és képzési szinttel rendelkeznek. E programok
egy része a zöld technológia területére vonatozik, ami különösen az
építőipari háttérrel rendelkező munkavállalók számára lehet érdekes.
Nagy hangsúlyt fog kapni a folyamat elején annak felmérésére, hogy kik
érdeklődnek a felsőoktatási képzések iránt, milyen a képzettségük
összetétele, mennyire alkalmasak adott tanfolyamokon való részvételre, illetve
van-e szükségük felkészítő tanfolyamokra vagy inkább célravezetőbb
lenne alternatív lehetőségeket ajánlani a számukra más támogatási
területeken. A felsőoktatási ágazat képes tranzitprogramok, rövid illetve
középtávú nappali képzések és levelező programok nyújtására. Valamennyi
felsőoktatási intézmény lehetőséget kínál a programjaiba történő
közvetlen és felsőbb szintű belépésre az egyén korábbi szakképesítése
és munkatapasztalatai alapján. A képzési formák megnövelt rugalmasságára tekintettel
a hallgatóknak lehetőségük van arra is, hogy egy rövidebb idejű
képzés során vegyenek fel modulokat vagy szerezzenek alapképesítést,
később pedig erre építve magasabb szintű végzettséget szerezhetnek.
Arra is lehetőségük van a szakmunkás végzettséggel rendelkezőknek,
hogy magasabb szinten léphessenek be számos speciális programba, amelyek
diplomát kínálnak a műszaki felsőoktatási intézetekben. Az EGAA
megvalósítási időszak végleges időtartama azonban általában nem
terjed ki egy diplomás képzés teljes időtartamára vonatkozó oktatás
támogatására. Számos jövedelemtámogatás áll rendelkezésre annak érdekében, hogy
elősegítse az elbocsátott építőipari munkavállalók belépését és
részvételét a felsőoktatási programokban.
28.                  
Az EGAA végrehajtásához kapcsolódó, a kérelemben az
1927/2006/EK rendelet 3. cikkének megfelelően feltüntetett kiadások
előkészítő, irányítási és ellenőrzési, valamint tájékoztatási és
népszerűsítési tevékenységeket takarnak. Mivel ebben az esetben Írország
egész területe érintett, az ír hatóságok a kiadások legjelentősebb részét
az irányításra, a felügyeletre, az ellenőrzésre és az auditálásokra
szánták. Ami a tájékoztatást és népszerűsítést illeti, az EGAA-támogatás
keretében nyújtott minden intézkedés során ki kell emelni országos, regionális
és helyi szinten is, hogy az EGAA-tól származik a támogatás. Ez történhet
szóróanyagokkal, logókkal, fejlécekkel, plakátokkal, információs kiadványokkal,
médiahirdetések stb. A kormány – elsődlegesen az oktatási és
foglalkoztatásügyi szaktárca, valamint az illetékes állami ügynökségek és
oktatási intézmények útján – továbbra is minden lehetséges alkalommal, így
például sajtótájékoztatók, parlamenti kérdések, viták, médiaesemények során
kiemeli a közösségi támogatás szerepét.
29.                  
Az ír hatóságok által ismertetett, személyre
szabott szolgáltatások az 1927/2006/EK rendelet 3. cikkében meghatározott
támogatható tevékenységek közé sorolható aktív munkaerő-piaci
intézkedéseknek minősülnek. Az ír hatóságok e szolgáltatások összköltségét
1 995 427,57 EUR-ra, az EGAA végrehajtásához kapcsolódó
kiadásokat pedig 139 679,75 EUR-ra (az összköltség 6,5 %-ára)
becsülik. Az EGAA-ból igényelt teljes hozzájárulás összege
1 387 819 EUR (az összköltségek 65 %-a).
 Intézkedések || A támogatásra jogosult munkavál–lalók becsült száma || Becsült költségek egy támogatásra jogosult munkavál–lalóra (EUR) || Összköltség (EGAA és nemzeti társfinan–szírozás) (EUR) 
 Személyre szabott szolgáltatások (az 1927/2006/EK rendelet 3. cikkének első bekezdése) 
 Pályaorientációs tanácsadás || 453 || 122,08 || 55 302,24 
 Képzési programok || 159 || 1 017,43 || 161 771,37 
 Képzési juttatások || 53 || 5 192,98 || 275 227,94 
 Szakképzési / középszintű oktatási és képzési programok || 130 || 2 920,00 || 379 600,00 
 Szakképzési / középszintű oktatási és képzési támogatások || 15 || 10 946,03 || 164 190,45 
 Vállalkozás / önfoglalkoztatás támogatása || 135 || 1 625,59 || 219 454,65 
 Felsőszintű oktatási programok || 35 || 13 737,14 || 480 799,90 
 Felsőszintű oktatási támogatások || 18 || 14 393,39 || 259 081,02 
 Az összes személyre szabott szolgáltatás részösszege ||   || 1 995 427,57 
 Az EGAA által támogatott intézkedések végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) 
 Előkészítő tevékenységek ||   || 12 696,89 
 Irányítás ||   || 73 010,60 
 Tájékoztatás és nyilvánosság ||   || 25 393,78 
 Ellenőrzési tevékenységek ||   || 28 578,48 
 Az EGAA végrehajtásához kapcsolódó kiadások részösszege ||   || 139 679,75 
 Becsült költség összesen ||   || 2 135 107,32 
 EGAA-hozzájárulás (az összköltségek 65 %-a) ||   || 1 387 819 
30.                  
Írország megerősíti, hogy a fent leírt
intézkedések kiegészítik a strukturális alapok által finanszírozott intézkedéseket.
Az ír hatóságok a nemzeti stratégiai referenciakeret alapján létrehozták az
uniós alapok összehangolásának monitoring bizottságát. A pénzügyi tárca
(Department of Finance) tölti be a bizottság az elnöki tisztségét, a bizottság
minden vonatkozó kérdést megvitat, beleértve az operatív programok alapjainak
elhatárolását és minden olyan végrehajtási kérdést, amely felmerülhet, továbbá
az új programokra vonatkozó minden tervet annak biztosítása érdekében, hogy az
alapok ne legyenek átfedésben. Ezen túlmenően az ESZA és az ERFA
végrehajtási folyamatának részeként, létrehoztak egy, a pénzügyi tárca által
elnökölt és koordinált csoportot abból a célból, hogy az foglalkozzon minden
olyan kérdéssel, amely a 2007–2013 közötti időszakban a strukturális alapok
végrehajtásához kapcsolódik 2010-óta az EGAA-t is bevonták ebbe a folyamatba.
Az érintett munkavállalóknak nyújtott
személyre szabott szolgáltatások kezdetének tényleges vagy tervezett
időpontja
31.                  
Írország 2009. július 1-jén kezdte meg az érintett
munkavállalók részére az EGAA általi társfinanszírozásra javasolt koordinált
csomagba foglalt, személyre szabott szolgáltatások nyújtását. Ez az
időpont tekintendő tehát az EGAA-ból nyújtandó valamennyi támogatásra
való jogosultság kezdetének.
A szociális partnerekkel folytatott
konzultáció során követett eljárások
32.                  
Miután a vállalkozási, kereskedelmi és innovációs
szaktárca értesítést küld a küszöbön álló csoportos elbocsátásról, a FÁS
felveszi a kapcsolatot az érintett vállaltvezetéssel, és megvitatják, hogy
milyen szolgáltatások állnak rendelkezésre, és melyek a munkavállalók
lehetséges szükségletei. Adott esetben a szakszervezetekkel is konzultálni
kell.
33.                  
Az ír hatóságok megerősítették, hogy a nemzeti
és uniós jogszabályokban a csoportos elbocsátások vonatkozásában előírt
követelményeket betartották.
Tájékoztatás a nemzeti jog alapján vagy
kollektív szerződések értelmében kötelezően végrehajtandó
intézkedésekről
34.                  
Az 1927/2006/EK rendelet 6. cikkében foglalt
kritériumok tekintetében az ír hatóságok kérelmükben:
·      megerősítették, hogy az EGAA-ból származó pénzügyi hozzájárulás
nem helyettesíti azokat az intézkedéseket, amelyek meghozatala a nemzeti jog
vagy kollektív szerződések alapján a vállalatok felelőssége;
·      bizonyították, hogy az intézkedések az egyes munkavállalóknak nyújtanak
segítséget, és nem vállalkozások vagy ágazatok szerkezetátalakítására
irányulnak;
·      megerősítették, hogy a fent említett támogatható intézkedésekre
más uniós pénzügyi eszközből nem folyósítanak támogatást.
Irányítási és ellenőrzési
rendszerek 
35.                  
Írország értesítette a Bizottságot, hogy a pénzügyi
hozzájárulás irányítását és ellenőrzését ugyanazok a szervek fogják
végezni, mint az Európai Szociális Alap (ESZA) esetében.
Finanszírozás
36.                  
Írország kérelme alapján az összehangolt, személyre
szabott szolgáltatási csomaghoz javasolt EGAA-hozzájárulás (beleértve az EGAA
végrehajtásához kapcsolódó kiadásokat) 1 387 819 EUR, amely az
összköltségek 65 %-át teszi ki. A Bizottság által az Alap terhére javasolt
forrásallokáció az Írország által megadott információkon alapul.
37.                  
Figyelembe véve az EGAA-ból folyósítható pénzügyi
hozzájárulásnak az 1927/2006/EK rendelet 10. cikkének (1) bekezdése
szerint meghatározott maximális összegét, továbbá az előirányzatok
átcsoportosításához megállapított mozgásteret, a Bizottság azt javasolja, hogy
a fent említett teljes összeget folyósítsák az EGAA-ból; az összeg a pénzügyi
keret 1a. fejezetében különítendő el.
38.                  
A javasolt pénzügyi hozzájárulás összege
lehetővé teszi, hogy – az 1927/2006/EK rendelet 12. cikkének
(6) bekezdésében szereplő előírásnak megfelelően – az év
utolsó négy hónapjában az EGAA-ra elkülönített éves maximális összeg több mint
25 %-a továbbra is rendelkezésre álljon támogatások kifizetésére.
39.                  
Az EGAA-ból történő forrásallokációra tett
javaslat révén a Bizottság a 2006. május 17-i intézményközi
megállapodás 28. pontjának megfelelően kezdeményezi az
egyszerűsített háromoldalú eljárást, hogy az EGAA igénybevételének
szükségességét és az igényelt összegeket illetően biztosítsa a költségvetési
hatóság két ágának egyetértését. A Bizottság felkéri a költségvetési hatóság
két ága közül azt, amelyik a megfelelő politikai szinten előbb jut
egyetértésre az igénybevételre irányuló javaslattervezet ügyében, hogy
szándékáról értesítse a másik ágat és a Bizottságot. A költségvetési hatóság
bármelyik ágának elutasító véleménye esetén hivatalos háromoldalú egyeztetést
kell kezdeményezni.
40.                  
A Bizottság a 2011. évi költségvetés
kötelezettségvállalási és kifizetési előirányzataiba irányuló külön
átcsoportosítási kérelmet nyújt be a 2006. május 17-i intézményközi
megállapodás 28. pontjának megfelelően.
A kifizetési előirányzatok forrása 
41.                  
Az eredetileg a 04.0501 költségvetési soron
meghatározott kifizetési előirányzatok összege teljesen felhasználásra
kerül azt követően, hogy a költségvetési hatóság mindkét ága elfogadja az
eddig az EGAA igénybevételére benyújtott javaslatokat.
42.                  
Mivel 2011-ben az „Európai Szociális Alap (ESZA)
végrehajtása – 1. célkitűzés (2000–2006)” című 04.0201
költségvetési soron állnak kifizetési előirányzatok rendelkezésre, a
jelenlegi kérelemhez szükséges 1 387 819 EUR-t ezért rendelkezésre
lehet bocsátani átutalás céljából.
Javaslat
AZ EURÓPAI PARLAMENT ÉS A TANÁCS
HATÁROZATA
az Európai Globalizációs Alkalmazkodási
Alapnak az Európai Parlament, a Tanács és a Bizottság közötti, a költségvetési
fegyelemről és a pénzgazdálkodás hatékonyságáról és eredményességéről
szóló, 2006. május 17-i intézményközi megállapodás 28. pontja alapján
történő igénybevételéről (Írország „EGF/2010/021 IE/Construction
71” referenciaszámú kérelme)
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió
működéséről szóló szerződésre,
tekintettel az Európai Parlament, a Tanács és
a Bizottság között létrejött, a költségvetési fegyelemről és a
pénzgazdálkodás hatékonyságáról és eredményességéről szóló,
2006. május 17-i intézményközi megállapodásra[7] és
különösen annak 28. pontjára,
tekintettel az Európai Globalizációs
Alkalmazkodási Alap létrehozásáról szóló, 2006. december 20-i 1927/2006/EK
európai parlamenti és tanácsi rendeletre[8] és
különösen annak 12. cikke (3) bekezdésére,
tekintettel az Európai Bizottság javaslatára[9],
mivel:
(1)       Az Európai Globalizációs
Alkalmazkodási Alap (a továbbiakban: EGAA) azzal a céllal jött létre, hogy
kiegészítő támogatást nyújtson a globalizáció hatására a
világkereskedelemben bekövetkezett fő strukturális változások
következtében elbocsátott munkavállalóknak a munkaerőpiacon történő
újbóli beilleszkedéshez.
(2)       A
2009. május 1-jétől benyújtott kérelmek tekintetében az EGAA
hatálya kibővült az olyan munkavállalók támogatásával, akik közvetlenül a
pénzügyi és gazdasági világválság miatt veszítették el állásukat.
(3)       A 2006. május 17-i
intézményközi megállapodás az EGAA igénybevételét évi 500 millió EUR
felső korlátig engedélyezi.
(4)       Írország a Border, Midland
and Western (IE01) és a Southern and Eastern (IE02) NUTS II. szintű
régiójában a NACE Rev. 2. rendszer szerinti 71. ágazatban
(Építészmérnöki tevékenység; műszaki vizsgálat, elemzés) működő
230 vállalatnál történt elbocsátásokra tekintettel 2010. június 9-én az
EGAA igénybevétele iránti kérelmet nyújtott be, amelyet 2011. június 17-ig
további információkkal egészített ki. A kérelem eleget tesz az
1927/2006/EK rendelet 10. cikkében a pénzügyi hozzájárulás
meghatározására vonatkozóan megállapított követelményeknek. A Bizottság ezért
1 387 819 EUR rendelkezésre bocsátására tesz javaslatot.
(5)       Az EGAA-t tehát igénybe kell
venni az Írország által benyújtott kérelem alapján pénzügyi hozzájárulás
nyújtása érdekében,
ELFOGADTA EZT A HATÁROZATOT:
.1 cikk
Az Európai Unió 2011. évi általános
költségvetésének keretein belül az Európai Globalizációs Alkalmazkodási Alapból
(EGAA) 1 387 819 EUR összeget vesznek igénybe
kötelezettségvállalási és kifizetési előirányzatok formájában.
.2 cikk
Ezt a határozatot az Európai
Unió Hivatalos Lapjában ki kell hirdetni.
Kelt [Brüsszelben/Strasbourgban], […]-án/én.
az Európai Parlament részéről                      a
Tanács részéről
az elnök                                                          az
elnök
[1]               HL C 139., 2006.6.14., 1. o.
[2]               HL L 406., 2006.12.30., 1. o.
[3]               Az Európai Parlament és a Tanács 1893/2006/EK rendelete
(2006. december 20.) a gazdasági tevékenységek statisztikai
osztályozása NACE Rev. 2. rendszerének létrehozásáról és a 3037/90/EGK tanácsi
rendelet, valamint egyes meghatározott statisztikai területekre vonatkozó
EK-rendeletek módosításáról (HL L 393., 2006.12.30., 1. o.).
[4]               Az 1927/2006/EK rendelet 3. cikkének harmadik
bekezdése szerint.
[5]               Az Európai Parlament és a Tanács 1893/2006/EK rendelete
(2006. december 20.) a gazdasági tevékenységek statisztikai
osztályozása NACE Rev. 2. rendszerének létrehozásáról és a 3037/90/EGK tanácsi
rendelet, valamint egyes meghatározott statisztikai területekre vonatkozó
EK-rendeletek módosításáról (HL L 393., 2006.12.30., 1. o.).
[6]               OECD munkaerő-statisztika (MEI), 2010. 1. negyedév.
[7]               HL C 139., 2006.6.14.,
1. o.
[8]               HL L 406., 2006.12.30.,
1. o.
[9]               HL C […]., […].,
[…]. o.